Twee kinders verdrink by HermanusOnrus, Hermanus Twee kinders het Woensdag by Onrus-strand in Hermanus in die Wes-Kaap verdrink. Deon Langenhoven, stasiebevelvoerder van die Nasionale Seereddingsinstituut (NSRI) in Hermanus, het gesê die span is omstreeks 14:50 na Onrus ontbied. Die provinsiale departement van gesondheid se paramedici, die Suid-Afrikaanse Polisiediens en wetstoepassers het ook op die oproep reageer. “Die voorval het by die strandmeer plaasgevind. Een van die omstanders het die liggaam van ŉ kind van onder die water uitgehaal,” het Langenhoven gesê. Die omstander, ŉ volwasse man, het in die strandmeer geswem toe hy op die liggaam van die kind afgekom het en dit na die kuslyn gebring het. “ŉ Dokter, wat toevallig naby was, het tevergeefs KPR toegepas. Die kind is op die toneel dood verklaar.” Volgens Langenhoven is die negejarige ŉ plaaslike inwoner. “Die polisie het ondersoek ingestel en bepaal dat vier seuns, almal tussen nege en 10 jaar oud, saam in die strandmeer geswem het. Die polisie het ŉ patrolliewa na die kinders se huise gestuur om te bevestig of al drie kinders by die huis aangekom het. Twee het huis toe gegaan, maar een van die kinders het egter nie by die huis aangekom nie,” het Langenhoven bygevoeg. Die vermoede was dat dit kind moontlik ook onder die water verdwyn het. “NSRI se reddingswemmers het in dieselfde omgewing van die strandmeer gesoek waar die eerste kind se liggaam gevind is. Die tweede kind, ook ongeveer nege jaar oud, se liggaam is ook in die water gevind. Paramedici het hom op die toneel dood verklaar.” Die kinders se liggame is aan die forensiese patologiediens oorhandig en die polisie doen ŉ geregtelike doodsondersoek.